तांहीं कुल्ल 16 गभरू उसलै चनासा थमां जाने आस्तै निकली इन्दे च बी 6 जागत अजें कुंगाली बरेयै दे हे। इनें लोकें अपने इश्ट अग्गें अरदास कीती ते रातो-रात जाइयै दुद‌्दर नाले दे घरोन्दे बक्खी कैम करी लेआ। दूए दिन बड्डे-पैहर, पालकियैं दुददर टप्पियै जम्मू निकली गेइयां। 13 चनासिये उन्दे कन्ने चली गे। थोड़े चिरै बाद गै अड़ेओत्तरे हेली-हेली करदे आई चढ़े। मोर्चे च छप्पे दे 16 चनासियें धाड़ु एं दे उस हाड़ा गी रोकन गित्तै प्राणें दी बाजी लाई दित्ती। गला जे ओ घाड़ू इस अचानक हमले आस्तै त्यार नेईं हे। चनासिंयें दियें बें तलवारें उनेंगी शैल चाल्ली सबक सखाया। राजकुमार जैसिंहै समेत दो सौ कोला उप्पर अड़ेओत्तरे हताहत होए। जेह‌्ड़े नस्सी सके ओ मसां 30-40 गै हे। 16 दे 16 चनासिये उस थाह‌्‌रै पर श्हीद होई गे पर ओ लोक चनासै दा मान-गौरव उज्जल करी गे। 16 चिखां त्यार कीतियां गेइयां। इन्दे बिच्चा चार चिखां कुआरे सपाहियें दियां हियां। उन्दे नां हे- भगतसिंह, मोहनसिंह विशनसिंह ते मर्ठा। पंज सूरमे रंडडुए हे जिन्दियां जनानियां पैह‌्लें गुजरी गेदियां हियां। उन्दें नां हे- संगारा, नधानू, केसरी, देग्ह‌् सिंह ते थोलासिंह। सत्त गभरू ब्याहे-बरे दे हे इन्दियैं सत्त घरै-अलियां अपने सिरै दे साई कन्ने चिखें पर जाई चढ़ियां। ए सत्त सूरमे रकहे-1.राजा मंगलदेव, 2.(ओदा पुत्तर) 3.ठुंडदेव चट्ठा, 4.शेरसिंह, 5.हुश्यारसिंह 6.नौतासिंह, ते 7. आलमसिंह।